Un bărbat de 52 de ani din judeţul Bihor a fost arestat preventiv, fiind acuzat că, încă de anul trecut, a racolat doi minori orfani pe care i-a obligat "la practici sexuale deviante" pe care le-a înregistrat în scopul producerii de materiale pornografice.
"La data de 28.02.2024, procurorii Direcţiei de Investigare a Infracţiunilor de Criminalitate Organizată şi Terorism – Serviciul Teritorial Oradea au dispus reţinerea unui inculpat, cercetat sub aspectul săvârşirii infracţiunilor de trafic de minori şi pornografie infantilă. Din cercetările efectuate în cauză a rezultat faptul că, în perioada noiembrie 2023 – februarie 2024, acesta a racolat doi minori de 16 ani şi profitând de starea de vădită vulnerabilitate determinată de faptul că sunt orfani şi au o situaţie materială deosebit de precară, dar şi a inducerii în eroare prin promisiunea unor sume de bani, a obligat victimele la practici sexuale deviante pe care le-a înregistrat în scopul producerii de materiale pornografice", anunţă DIICOT şi IGPR. Bărbatul are 52 de ani.
De asemenea, în dispozitivele informatice aparţinând inculpatului, ridicate pe parcursul percheziţiei domiciliare efectuate la locuinţa sa, au fost identificate peste 2.300 fişiere (foto şi video) reprezentând minori având un comportament sexual explicit, materiale pe care le-a stocat şi deţinut în perioada septembrie 2023 – februarie 2024.
Tot în aceste dispozitive au fost identificate mai multe materiale video, realizate de către inculpat, în care cele două persoanele vătămate minore au un comportament cu caracter sexual explicit.
Judecătorul de drepturi şi libertăţi din cadrul Tribunalului Bihor a dispus arestarea preventivă a inculpatului, pentru o perioadă de 30 de zile.